## Naputak o načinu pečaćenja kada se rješenje inspektora Državnog inspektorata izvršava pečaćenjem

### NN 134/2009 (9.11.2009.), Naputak o načinu pečaćenja kada se rješenje inspektora Državnog inspektorata izvršava pečaćenjem

134 09.11.2009 Naputak o načinu pečaćenja kada se rješenje inspektora Državnog inspektorata izvršava pečaćenjem

DRŽAVNI INSPEKTORAT

3264

Na temelju članka 52. stavka 2. Zakona o Državnom inspektoratu (»Narodne novine« br. 116/08. i 123/08.), glavni inspektor Državnog inspektorata donosi

NAPUTAK

O NAČINU PEČAĆENJA KADA SE RJEŠENJE INSPEKTORA DRŽAVNOG INSPEKTORATA IZVRŠAVA PEČAĆENJEM

Članak 1.

Ovim Naputkom propisuje se način pečaćenja kada se rješenje inspektora Državnog inspektorata izvršava pečaćenjem na temelju rješenja koje je postalo izvršno.

Izvršnim rješenjem iz stavka 1. ovoga članka smatra se i usmeno rješenje u zapisniku o obavljenom inspekcijskom nadzoru i rješenje upisano u knjigu nadzora.

Članak 2.

Kada se izvršenje provodi pečaćenjem na temelju rješenja iz članka 1. ovoga Naputka, inspektor će odmah, nakon što je utvrdio sve odlučne činjenice, pečatiti prostorije, objekte, postrojenja, uređaje i drugu opremu za rad i onemogućiti korištenje prostorija, objekata, postrojenja, strojeva, uređaja i druge opreme za rad kojima se ili u kojima se obavlja djelatnost.

Ako se izvršenje rješenja pečaćenjem odnosi na iste prostorije, objekte, postrojenja, uređaje i drugu opremu za rad, a rješenje su donijeli stvarno nadležni inspektori, o izvršenju mjere pečaćenja i trajanju te mjere, inspektori su se dužni međusobno pisano obavijestiti u svrhu zamjene obavijesti iz članka 7. ovoga Naputka.

Članak 3.

Kada se izvršenje provodi pečaćenjem, stranci se nalaže da isprazni prostorije i objekte koje se pečate od svih roba i predmeta, koji bi se za vrijeme privremene obustave poslovanja mogli pokvariti, kao i da poduzme i osigura sve sigurnosne i druge mjere u prostorijama i objektima na sredstvima rada kako ne bi došlo do bilo kakve štete (isključi struju, plin, vodu, osigura protupožarne mjere i sl.).

Usmenim rješenjem u zapisniku kojim je određeno pečaćenje ili rješenjem u knjizi nadzora utvrdit će se, da je stranka dužna osigurati da sve osobe napuste prostorije i objekte koje se pečate te poduzimanje sigurnosnih i drugih mjera iz stavka 1. ovoga članka.

Kada se izvršenje provodi pečaćenjem na temelju usmenog rješenja u zapisniku o obavljenom inspekcijskom nadzoru objekta u domaćinstvu građana ili seljačkom domaćinstvu (sobe, apartmani, kamp jedinice), a vlasnik objekta stanuje u dijelu tog objekta, inspektor će pečatiti samo onaj dio prostorija, uređaja i opreme koji nije obuhvaćen odobrenjem, a koriste ih gosti.

Kada se izvršenje provodi pečaćenjem na temelju usmenog rješenja u zapisniku o obavljenom inspekcijskom nadzoru, a pečate se objekti privremenog karaktera, vozila, pokretni uređaji ili druga pokretna oprema (šator, miješalice, radni strojevi i sl.) inspektor će od izvršenika zatražiti da se takva vozila, uređaje i opremu, prije pečaćenja, premjesti na mjesto gdje se ne ometa promet ili poslovanje drugih poslovnih subjekata.

Ako stranka nije vlasnik poslovnih prostorija, objekata, odnosno sredstava rada, akt kojim se određuje mjera pečaćenja (rješenje) dostavlja se na znanje i vlasniku poslovnih prostorija odnosno sredstava rada samo ako je za trajanja inspekcijskog nadzora inspektor utvrdio tko je osoba nositelj vlasničkih ovlaštenja (vlasnik) na poslovnim prostorijama, odnosno sredstvima rada.

Članak 4.

Pečaćenje se obavlja na najpogodniji način tako da se prostorije, objekte, postrojenja, strojeve, uređaje i drugu opremu za rad ne može koristiti, a da se prethodno ne povrijedi službeni pečat/žig ili znak koji je inspektor stavio radi izvršenja rješenja.

Članak 5.

Za pečaćenje ulaza u poslovne prostorije u pravilu se koristi hladni pečatni vosak sa špagom (jamstvenikom) ili samoljepiva traka sa znakom i nazivom Državnog inspektorata.

Članak 6.

Za pečaćenje sredstava rada mogu se koristiti sredstva pečaćenja iz članka 5. ovoga Naputka ili žica s olovnom plombom i klještima ili lokot, ovisno o ocjeni inspektora kojim sredstvima pečaćenja je tu radnju pogodnije izvršiti.

Članak 7.

Nakon što je obavio pečaćenje ulaza u poslovne prostorije, objekte, odnosno sredstva rada, inspektor će na vidnome mjestu zapečaćenih ulaznih vrata ili zapečaćenih sredstava rada istaknuti OBAVIJEST u kojoj će istaći naziv akta na temelju kojega je pečaćenje provedeno uz isticanje KLASE, URBROJA i datuma donošenja toga akta te upozorenje o kaznenom djelu skidanja i povrede službenog pečata ili znaka (članak 323. Kaznenog zakona, »Narodne novine« br. 110/97., 27/98. – is., 50/00, 129/00, 51/01, 111/03, 190/03. Odluka USRH, 105/04. i 84/05. – is., 71/06., 110/07. i 152/08.).

Članak 8.

Obavijest iz članka 7. ovoga Naputka, koja mora biti ispisana većim slovima od teksta ostalog sadržaja, sadrži:

– u zaglavlju: naziv DRŽAVNI INSPEKTORAT, oznaku naziva područne jedinice i ispostave

– u središnjem dijelu: krupnijim slovima ispisane riječi »OBAVIJEST« (slijedi tekst obavijesti) i riječi »UPOZORENJE – KAZNENO DJELO SKIDANJA I POVREDE SLUŽBENOG PEČATA ILI ZNAKA (članak 323. Kaznenog zakona)«, a ispod tih riječi ispisan sadržaj odredaba članka 323. Kaznenog zakona.

Obavijest potpisuje inspektor koji vodi postupak.

Članak 9.

Ako je iz opravdanih razloga (primjerice radi iznošenja lako pokvarljivih namirnica, otklanjanja kvara na instalacijama ili radi poduzimanja nekih drugih radnji u svezi sa sigurnošću, zaštitom okoliša ili sprečavanjem nastanka štete) nakon pečaćenja potrebno nakratko otpečatiti poslovne prostorije, objekte ili sredstva rada, dok mjera zabrane obavljanja djelatnosti traje, inspektor će stranci, ili njenom predstavniku, to dopustiti.

Novo pečaćenje će obaviti inspektor koji vodi postupak, a u njegovoj odsutnosti ili spriječenosti, drugi nadležni inspektor, uz obavezno sastavljanje zapisnika o tim radnjama.

Članak 10.

Nakon što inspektor utvrdi da je obveza iz rješenja izvršena, po proteku vremena za koje je mjera donijeta ili ako je odobrio zahtjev stranke da se skine pečat, dužan je otpečatiti poslovne prostorije odnosno sredstva rada i o tome sastaviti poseban zapisnik.

Članak 11.

Danom stupanja na snagu ovoga Naputka prestaje važiti Naputak o načinu pečaćenja kada se rješenje inspektora Državnog inspektorata izvršava pečaćenjem (»Narodne novine« br. 149/05.).

Članak 12.

Ovaj Naputak stupa na snagu 1. siječnja 2010. godine.

Klasa: 023-01/09-01/30

Urbroj: 556-09-05-03-01

Zagreb, 30. listopada 2009.

Glavni inspektor
mr. sc. Kruno Kovačević, v. r.

Naputak, NN 134/2009-3264